СОФИЙСКИ УНИВЕРСИТЕТ”СВ. КЛ. ОХРИДСКИ”

ИСТОРИЧЕСКИ ФАКУЛТЕТ

КАТЕДРА „ЕТНОЛОГИЯ”

 Рецензия

 на дисертационен труд на тема: Съвременни интеркултурни образователни програми за етнографски и исторически музей в България

За присъждане на образователна и научна степен”Доктор”

Научно направление „3.1. Социология, антропология и науки за културата

Докторска програма „Етнология” - Етномузеология

Автор на дисертацията Елена Христова Витанова

Докторант към катедра „Етнология”, Исторически факултет, СУ”Св.Климент Охридски”

 Научен ръководител:доц.д-р Мира Маркова

Рецензент: доц.д-р Екатерина Керемидарска

Рецензията е изготвена в съответствие с изискванията на Закона за развитие на академичния състав в Република България, Правилника за неговото приложение и Правилник за условията и реда за придобиване на научни степени и заемане на академични длъжности в СУ „Св. Климент Охридски”, последна промяна от 19 октомври 2016 г. с решение на Академичния съвет, с протокол № 1.

 Рецензирането на материалите е съгласно заповед на Ректора на СУ “Св. Климент Охридски“ за назначаване на научното жури, № РД №38-352/15.07.2021 г.

Елена Христова Витанова е представила всички необходими документи, изисквани за процедурата за защитата на дисертацията.

 Докторантката има необходимия брой публикации по темата на дисертацията, от които две са под печат и три са излезли от печат.

Обща характеристика на дисертационния труд

 Дисертационният труд се състои от въведение, четири основни глави, заключение, библиография на използваната литература и приложения. Общият обем е 332 страници.

Използваната литература включва 258 единици, както следва:

* 164 източника с научна литература, от които 94 източници с научна литература на кирилица и 70 източници с научна литература на латиница ;
* 94 документални и информационни източници.
* Текстът в дисертационния труд е онагледен от общо 6 таблици, 45 диаграми и 1 фигура.

 **В Увода** е разгледана структурата на дисертацията, обекта и предмета на изследването и поставените цели и задачи. Целите и задачите и теоретичните основи на изследването са формулирани и аргументирани ясно и конкретно. Установява се съотношение между поставените цели , задачи и текста на научното изследване.

 В мотивацията на изследователския дисертационен труд, основен приоритет е актуалността и значимостта на изследването. Параметрите на изследователската програма включват:

 **Целта** на настоящото дисертационно изследване е да се разработи теоретичен модел на етнопедагогическа технология, кодирана в интерактивни форми на етнопедагогическо взаимодействие за осъществяване на съвременни интеркултурни образователни програми за етнографски и исторически музей в България.

 Докторантката си поставя следните изследователски задачи:

* Да извърши функционален анализ на политиките за интеркултурно образование и културните политики за периода 2012-2020 година
* Да направи функционален анализ на културните политики за периода2012-2020 година, спрямо внедряването на съвременни интеркултурни образователни програми за етнографски и исторически музей в България.
* Да проучи и анализира научната литература относно проблематиката: ролята на музейното образование за интеркултурния диалог; парадигми и структура на съвременните интеркултурни образователни програми за етнографски и исторически музей; етнопедагогически аспекти на интеркултурната образователна среда.
* Да проведе теренно етнопедагогическо изследване на потребността и значимостта от внедряването на съвременни интеркултурни образователни програми за етнографски и исторически музей в България.
* Да разработи теоретичен модел на етнопедагогическа технология, кодирана в интерактивни форми на етнопедагогическо взаимодействие за осъществаване на съвременни интеркултурни образователни програми за етнографски и исторически музей в България.

 **Обект** на настоящото етнопедагогическо изследване са съвременни интеркултурни образователни програми за етнографски и исторически музей в България.

 **Предмет** на изследването са рефлексивните и ценностните основания за разработване на теоретичен модел на етнопедагогическа технология, кодирана в интерактивни форми на етнопедагогическо взаимодействие за осъществяване на съвременни интеркултурни образователни програми за етнографски и исторически музей в България.

 **Изследователските подходи** в изследването се основават на двойките категории в диалектиката. Приложени са следните общонаучни подходи: единство, взаимосвързаност и взаимнозависимост , съдържателен и формален подход; логико-исторически подход; феноменологичен и същностен подход. Цялостният методологичен подход е комбинация от качествен и количествен подход.

 **Методологичната база** на изследването стъпва на интердисциплинарен подход – на съвременните философски, психологически, педагогически концепции за образованието, развитието на личността в условията на интеркултурна образователна среда, теоретични постановки на музеологията, психолого-антропологични теории за взаимодействие между културите, етнопсихологически и етнопедагогически научни основания на интеркултурното образование. Приложен са също така системен и онтологичен подход.

 Използвани са научните подходи на изследване в педагогиката, психологията, етнологията и музеологията – рефлексен подход и културологичен подход. Тези изследователски методи разглеждат от свой ъгъл съвременните интеркултурни образователни програми за етнографски и исторически музей.

 Функционалните анализи на стратегически нормативни документи и политики в областта на образованието и културата в България, спрямо внедряването на съвременни интеркултурни образователни програми за етнографски и исторически музей са извършени чрез метода - кабинетно проучване.

 Ролята на музеите и музейното образование за интеркултурен диалог и етнопедагогическите аспекти на интеркултурната образователна среда са представени чрез методи на теоретичен анализ – историографски, сравнителен, качествен.

 Направено е теренно етнопедагогическо изследване чрез използване метода на анкетно проучване и интервю. Резултатите от приложените емпирични методи са със статистически обработвани данни, с приложен количествен, качествен и етнопедагогически анализ.

 Използваният метод на моделиране изгражда теоретичен модел на етнопедагогическата технология, кодирана в интерактивни форми на етнопедагогическо взаимодействие при осъществяване на съвременни образователни програми за етнографски и исторически музей в България.

 Наред с посочените изследователски методи в изследователския процес са използвани и други методи на научното познание: анализ, синтез, сравнение, абстрахиране, конкретизация и обобщение, логически методи (индукция, дедукция, абдукция).

 **В първата глава** на дисертацията е извършен функционален анализ на стратегически нормативни документи и политики на Министерството на образованието и науката в България спрямо внедряването на съвременни интеркултурни образователни програми за етнографски и исторически музей в периода 2012-2020 година.

 В периода 2012-2014 година са приети множество стратегически документи, 11 от които имат пряко и индиректно отношение към интеркултурното образование, но основополагащи са: Националната стратегия на Република България за интегриране на ромите(2012-2020) и Стратегията за образователна интеграция за деца и ученици от етническите малцинства(2015-2020).

 Визиите, приоритетите и целите на цитираните по-горе 11 документа намират отражение в над националните приоритети и цели, поставени в глобални документи и в стратегия „Европа 2020 г..

 Недостатъкът на стратегическите документи, разработвани през периода 2012-2014 г.е отношението към интеркултурното образование, в което липсва връзка с териториалното измерение и регионалното развитие. В това отношение изключение прави Националната стратегия за интеграция на ромите в Република България(2012-2020) година.

 След 2015 г.в областта на образованието са включени следните глобални и европейски документи: Декларацията от Инчон за Образование 2030 (ООН), „Индустрия 2030” (индустриална кръгла маса), Концептуална рамка Е2030: ключови компетенции за 2030 г.(ОИСР), Препоръка на Съвета относно ключовите компетентности за учене през целия живот(2018) г. и др.. Очертават се 3 концептуално свързани парадикми, съставляващи ядрото на образователните политики до 2030 г.: компетентностният подход, включващ- знания, умения, ценности и нагласи, които играят основополагаща роля на иновациите и подходът за учене през целия живот.

 Процесът за стратегическо планиране през периода 2021 – 2030 година се извършва в съответствие с глобалните и европейски концепти за развитие на образованието с отчитане на националните специфики. Налице е волята за използване на възможностите за свързване на образованието с други публични политики, в които влизат и културните институции – музей и галерии.

 В Стратегическата рамка за развитие на образованието, обучението и ученето в България за периода 2021-2030 г,.основно място заема интеркултурната перспектива, разгърната като стремеж за формиране на ценности и ценностно-ориентирано поведение, което включва толерантност, уважение към културното многообразие и недопускане на дискриминация. Това дава възможност за по-широко образователно-културно поле за развитие на интеркултурни образователни програми за етнографски и исторически музей.

 В Национална програма за развитие”България 2030” (НПР БГ 2030), Приоритет 1 „Образования и умения”, значимостта на политиките са насочени към формиране на ценности и ценностно-ориентирано поведение в изграждането на образователна среда, в която толерантността и уважението към културното многообразие, без дискриминация е посочено партньорство, свързаност и съгласуваност с културните институции, включително и музеите.

 Нормативната база за предучилищно и училищно образование включва в образователните политики за интеркултурно и приобщаващо образование през периода 2012-2020 година , два етапа с разделителна линия..

* Първият етап е от 2012 г. до влизане в сила на ЗПУО през м.август 2016 г. През този етап се затваря кръга от политики за приобщаващо образование чрез стратегии за деца и ученици – представители на различни култури, с реализирането на етнокултурен ценостно-ориентиран подход, в който образователната теория и практика са по-адекватни на изискванията на общественото развитие от законовите нормативи в областта на предучилищното и училищното образование.
* През вторият етап са осигурени нормативни предпоставки за ефективно интеркултурно образование, заложени в стратегически документи. Механизмът за съвместна работа на институциите по обхващане и включване в образователната система на деца и ученици в задължителна предучилищна и училищна възраст, спомага за социалното включване и изграждане на познавателни и социално-емоционални умения още от най-ранна детска възраст, а през 2020 г. е регламентирано и задължително предучилищно образование от 4-годишна възраст.

 Чрез прилагане на стратегически подход и споразумения между Министерството на културата и Министерството на образованието и науката през 2018-2020 г. започват да използват музеите като образователна среда.

 Стратегията за възпитателна работа в образователните институции през 2019-2030 г., започва да формира толерантност и уважение към различни измерения на социокултурната идентичност. Възпитателната и съзидателна мисия на културата доминира в документа за интегрирани политики между образователни и културни институции.

 Няколко са ключовите аспекта относно развитието на интеркултурното образование спрямо съвременните интеркултурни образователни програми за етнографски и исторически музей.

* Осигуряване чрез институциален подход на благоприятна интеркултурна образователна среда за всяко дете и ученик в условията на толерантност, уважение към културното многообразие и недопускане на дискриминация.
* Според съвременното европейско образователно пространство в условията на междукултурен диалог, особено важна е емоционалната и социална интелигентност .- Прилагането на съвременните интеркултурни образователни програми за етнографски и исторически музей спомагат за създаване на условия и възможности за формиране и развиване на посочените компетентности у децата, учениците и учителите.
* Тези програми имат значим потенциал при целенасочена работа за формиране на ценности и ценностно-ориентирано поведение у децата и учениците.
* Интензивната дигитална трансформация във всички сфери на обществения и културен живот предизвиква дигитална компетентност, която трябва да се постигне от всички ученици още от най-ранна възраст, отчитайки възрастово-психологическите им способности. Това ще спомогне за разкриване на нови възможности за достъп и интегриране на всички учащи се, включително и на тези от уязвими групи, за да могат да се постигнат съдържателните цели на интеркултурното образование, чрез съвременни интеркултурни образователни програми за етнографски и исторически музей.

 **Във Втора глава** е извършен функционален анализ на стратегически и нормативни документи и политики на Министерството на културата в България спрямо внедряването на съвременни интеркултурни образователни програми за етнографски и исторически музей в периода 2012-2020 година.

 През посочения период за съжаление отсъства единен стратегически документ за развитието на културата, опазване на културното наследство и развитие на музеите. Липсват и документи за целенасочена национална културна политика по отношение на музеите и образователната им дейност, както и интеграция на етническите общности и групи. В национален план се посочват единични добри примери, които се дължат на отделни музейни екипи или съвместни инициативи между музеи, други институции, общини и неправителствени организации.

 Препоръката на ЮНЕСКО за опазване и популяризиране на музеите и музейните колекции, посочване на тяхното многообразие и роля в обществото (2015), отразява ключовия ангажимент на международната общност да помага на музеите да изпълняват своите роли в съвременното общество. Тя насърчава към устойчиво развитие и международния диалог. Това е отразено в Работния план за култура 2019-2022 г.на Съвета на Европейския съюз, в който основни приоритети са: междусекторно сътрудничество на културната политика с други области – образование, наука и нови технологии,на регионално и градско развитие и др.

 Националната програма за развитие „България 2030”, Приоритет 13 „Култура, наследство и туризъм”е включена в глобалните европейски визии за култура с хоризонт до 2030 г. В тази връзка внедряването на съвременни интеркултурни програми за етнографски и исторически музей заемат важно място в културните политики за насърчаване на културното многообразие, в подкрепа и модернизиране на българските музеи.

 Според вида на музейната образователна програма в периода 2014-2019 г., се открояват някои значими тенденции в динамиката на относителните дялове на музеите

 В Диаграма №5 – „Дял на музеите по видове образователни програми за периода от 2014 до 2019 година (от общия брой на музеите с по една специализирана програма),се наблюдават следните тенденции: Най висок дял имат музеите с програми за децата в училище, следвани от музеите с програми за възрастни и най-нисък е делът на музеите, предлагащи програми за етническите малцинства.

 Причините за високия дял на музеите с програми за децата в училище се дължи на факта, че в периода 2018-2019 г.се изпълняват споразуменията между МОН и МК за културните институции, включително и музеите като образователна среда. Ниският дял на музеите с образователни програми за възрастни показва недостатъчната активност от страна на музеите, на националните и местните власти за повишаване на културното и образователното равнище на населението чрез музейно образование.В посочения период музеите с образователни програми за етническите малцинства бележат по-нисък ръст, но имат напредък, който се свързва с нарасналата активност на музейните институции за ефективно приобщаване на етническите малцинства към културната сфера на обществения живот.

 Стратегическото планиране на образователната дейност на етнографския и историческия музей трябва да е приоритет в институционалните политики на всеки музей в неговата образователна мисия. Разгръщането на интеркултурни образователни програми в тях, е свързано с наличието на специалисти с висока експертна квалификация и мотивация за нейното прилагане. Те трябва да са добре подготвени за работа с различни музейни публики, не само по отношение на различните възрастови групи, но и в интеркултурна среда. При тези интеркултурни образователни програми трябва да се използват възможностите на дигиталните технологии, които ще доведат до модернизиране средата в музеите, дигитализация на културното наследство., разнообразяване на музейните преживявания, атрактивност и ефективност на образователния процес. Това ще стимулира децата и учениците към активно участие в него като субекти на собственото си развитие и образование. Музеите в същото време трябва да са отворени към сътрудничество с национални, регионални и местни културни, социални и икономически институции и организации. Културата и културното наследство трябва да се използват като фактори за иновационни решения, за утвърждаване образователния потенциал на музеите, с цел постигане на интеркултурно образование.

 **В Трета глава** са анализирани научните парадикмални основания на съвременни интеркултурни образователни програми за етнографски и исторически музей в контекста на музеологията и етнопедагогиката. Чрез рефлексивен функционален анализ на историческите модели на образователната функция на музея, са изследвани процесите на демократизирането на музеите и утвърждаването на тяхната образователна мисия в европейски и глобален план и връзката „музей-училище” като част от българската историческа традиция.

 Направен е кратък преглед на музейното образование в исторически план, посочени са научните подходи на Лихтварк, Кершенщайнер(Европа) и Дюи, Теодор Лоу, Хайн (САЩ.)

 Изследванията с интеркултурни образователни програми са свързани с етнографски и исторически музеи и се класифицират в няколко групи:

* ролята на музеите в интеркултурния диалог
* музейни образователни програми с тясното взаимодействие между музей и училище. Те са в основата на моделиране системата на взаимодействие между музея и училището.

 В съвременните музейни образователни програми съществуват две основни концепции за учене в музея:

* Бихевиористична концепция, при която предишният опит, интереси и мотивация на обучаващите е без значение и те фокусират обучението си, само върху придобиване на нова информация. Този посочен модел е неефективен.
* Конструктивисткият модел разглежда ученето като процес, който се основава на това, което музеят иска да научи посетителят, но се постига по-голяма ефективност като се използват и другите фактори – предварителни знания, опит, интереси и мотивации.

 В дисертационния труд са предложени някои основни изисквания при разработване структурата на съвременните музейни интеркултурни образователни програми за етнографски и исторически музей по концепцията на конструктивисткия модел:

* При проектиране на образователните програми за музеи се използват принципите на структуриране, използвани за повечето учебни програми – цел и задачи;учебно съдържание, дейности на учениците; равнище на личностно изграждане – очаквани резултати.
* Съдържанието на интеркултурните образователни програми за етнографски и исторически музей трябва да е свързано с „живия живот”, с практиката. Това помага на учениците , независимо от етническия си произход, да видят в експонатите на музея артефакти, свързани с тяхната култура, вярвания и ценности.
* В съвременните образователни програми трябва да се отбележат най-важните особености от дейността на музейния педагог, на учителя , на учениците. Да се посочат необходимите методи, средства и форми на обучение, които са тясно свързани с темата и спецификата на съдържанието на обучението. Диалогът и подходящият подход предразполага учениците да проявят активност и да се ангажират с учебното съдържание на програмите.Чрез практическа учебна дейност, те проявяват активност и се ангажират чрез диалог и игра с учебното съдържание на програмите.
* Необходимо е да се разработят обективни критерии за реално измерване на резултатите от прилагането на интеркултурните образователни програми. В музейното образование учениците интегрират своя музеен опит в своя живот и затова е необходимо да се удължи времето за оценка на обучението.

 Задълбочаването на образователната дейност на етнографския и историческия музей има голяма значимост и като фактор за социално включване и интеркултурен диалог. Потребността от научни изследвания в тази област е необходимост, тъй като тези програми са насочени към постигане целите на интеркултурното образование и в същото време допринасят за опазване на културните ценности. Задълбочаването на взаимовръзките между идентичността, мотивацията, компетентностите, ценностите и нагласите на децата и учениците, намират своята проекция в образованието в музея.

 На съвременният етап се очертава необходимост тези програми да бъдат концептуално и технологично свързани с формите на педагогическо взаимодействие, в интеркултурното образование с подходящи педагогически и психологически подходи.

 В **Четвърта глава** на дисертационния труд е представено теренно етнопедагогическо изследване за потребността и значимостта от внедряването на съвременни интеркултурни образователни програми за етнографски и исторически музей в България. Това теренно изследване е извършено в периода от м.септември 2018 г. до м.февруари 2020 г..

 Приложени са следните диагностични етнопедагогически методи:

- Анкета за учители участвали в този тип програми

- Анкета за директори на училища, учители и ученици, участници в образователни музейни програми

- Анкета за ученици, участвали организирано с други ученици и учители в съвременни интеркултурни образователни музейни програми

- Интервю с музейни специалисти, работещи този тип програми.

- Интервю с директори на музеи, осъществяващи съвременни интеркултурни образователни програми.

 Анализите от проведените анкети са отбелязани чрез Диаграми, посочени в дисертационния труд. Картината на изследването показва необходимост от прилагане на педагогически подходи в интеркултурните образователни програми в етнографския и историческия музей. Това обуславя необходимостта от повишаване квалификацията на педагогическите специалисти по темата. От особено важно значение е институциалните политики на училището и сътрудничеството му с етнографския и историческия музей.

 При разработване на тези програми е необходимо да се полагат още усилия и съдържанието да се свързва със съдържанието на учебните програми по различните предмети в училище , както и те да бъдат съобразени с възрастово-психологическите особености на учениците.

 Представеното изследване е теоретичен модел на етнопедагогическа технология, кодирана в интерактивни форми на етнопедагогическо взаимодействие, при осъществяване на съвременни интеркултурни образователни програми за етнографски и исторически музей в Българи.

 **Основни научни приноси** на дисертационния труд на Елена Христова Витанова

 Направен е подробен теоретичен анализ в развитието на образователните и културни политики в България в периода от 2012-2020 година, спрямо внедряването на съвременни интеркултурни образователни програми за етнографски и исторически музей в България. Посочени са ключови проблеми в посочените политики и са направени препоръки за тяхното решаване в стратегическа перспектива.

 Извършено е задълбочено и критическо представяне на научните парадикмални основания на съвременните интеркултурни образователни програми за етнографски и исторически музей в контекста на музеологията и етнопедагогиката.

 Проведеното теренно етнопедагогическо изследване и резултатите от него, отбелязват потребността и значимостта от внедряването на съвременни интеркултурни образователни програми за етнографски и исторически музей в България и показват установени тенденции при прилагането им в практически план.

 В дисертацията е разработен теоретичен модел на етнопедагогическа технология, кодирана в интерактивни форми на етнопедагогическо взаимодействие за осъществяване на съвременни интеркултурни образователни програми за етнографски и исторически музей в България.

 Изводите от основните глави на дисертационния труд отразяват като цяло основните резултати от изследването.

 **Оценка на публикациите свързани с дисертационния труд**

 Научните публикации по темата на дисертацията са пет, три са излезли от печат, а останалите две са под печат.

 **Съответствие на автореферата с дисертационния труд**

 Структурата на автореферата отговаря на изискванията и отразява коректно резултатите от дисертационния труд.

 **Бележки, въпроси и препоръки**

 Препоръчвам на докторанта да публикува дисертационния си труд като методическо ръководство, което е един изчерпателен теоретичен модел на етнопедагогическа технология, с интерактивни форми на етнопедагогическо взаимодействие за осъществяване на съвременни интеркултурни образователни програми за етнографски и исторически музей в България. Ръководството ще бъде полезно за учители и музейни специалисти, директори на училища и музеи, експерти в регионалните управления в образованието, експерти в МОН и МК.

**. Заключение**

 Представената дисертация е оригинално теоретично изследване и показва, че са постигнати целта и поставените задачи. Докторантът познава задълбочено проблема на изследването. Има необходимите знания и умения за самостоятелна научна работа, поради което давам положителна оценка на труда на Елена Христова Витанова и предлагам на научното жури да гласува присъждане на образователната и научна степен”**доктор**” в професионално и научно направление 3.1 „Социология, антропология и науки за култура”.

Дата 29 август 2021 година доц.д-р Екатерина Керемидарска